Nyári Ifjúsági Csillagásztábor házirendje – Vértesboglár, 2021

MCSE – 2021. július 05-11.

A házirend minden jogszabálynak megfelel, azoknak nem mond ellent. A házirend elősegíti táborunk feladatainak ellátását, ezért betartása kötelező minden résztvevő számára.

1. A tábor rendezvényein (előadások, műhelymunkák és észlelés) minden táborozónak részt kell vennie, kivételek ez alól a fakultatívan szervezett programok.
2. A tábori programok az időjárás függvényében változhatnak.
3. A tábor területét engedély nélkül elhagyni tilos. Ha el szeretnél menni, szólj a táborvezetőnek.
4. A táborban és a tábori rendezvényeken tilos a dohányzás, alkohol tartalmú ital fogyasztása és kábítószer birtoklása és/vagy fogyasztása.
5. A táborozó köteles környezetét rendben tartani. Ne szemetelj! Ne hozz magaddal háziállatot!
6. Mobiltelefont hozz magaddal (+töltő), ezt azonban csak a szobádban használd, vagy az udvaron! Előadás közben, és az észlelőréten halkítsd le!
7. A táborozó feladata, hogy vigyázzon a tábor felszerelésére, berendezéseire, azokat előírásszerűen kezelje és a súlyosan gondatlan, vagy felszólítás ellenére szándékosan elkövetett károkat megtérítse.
8. A táborozó óvja saját és társai testi épségét, egészségét.
9. A táborban napi háromszori étkezés biztosított (reggeli, ebéd, vacsora). Az étkezéseken közösen kell részt venni, amennyiben a táborvezető ezt másként nem rendeli el. Az étkezési időpontokat a tábori programok függvényében a táborvezető határozza meg.
10. Mindenki maga felel a saját tulajdonáért, értékeiért. A tábor nem vállal felelősséget ezekért, kártérítést a szervezőnek nem áll módjában fizetni, ezért mindenki gondoskodjon saját értéktárgyainak biztonságáról.
11. Éjszakai észlelésnél a közvetlen, nyílt fény használata tilos. Ha elkerülhetetlen, előre szólj, hogy fény várható. Kerüld az öncélú zseblámpázást! Ha van saját „zöld lézered”, azt hagyd otthon, nem lesz rá szükséged. Az észlelőlámpádat piros vagy fekete szigetelőszalaggal tompítsd le.
12. A távcső nagy értékű műszer! Vigyázz a táborban lévő csillagászati műszerekre. A távcsőhöz tartozó kiegészítőket (okulárok, szűrők) ne tedd le a földre, tárold a kapott asztalon. Így elkerülhetjük a homokba taposott okulárokat és szűrőket. Ha leesett az okulár és sáros, homokos lett, ne kezdd el törölgetni! Add oda a csoportvezetődnek, ő tudni fogja, mit kezdjen vele. Párás optikát csak hajszárítóval száríts, nehogy megtöröld!
13. Távcsövet az észlelés végén csak a következőképpen szabad otthagyni: Az elpakolást egyeztesd a csoportvezetőddel! Az okulárokat és az összes kiegészítőt tedd bele a dobozába. A harmatsapka kitoldást (polifoam) vedd le. A tubust és az okulárokat együtt vigyétek be a tároló helyiségbe. A mechanikát takard le nejlonnal, kötözd körbe spárgával szél ellen, és csomózd a sarkát a mechanika lábához.

Budapest, 2021. március 18.

Dr. Kiss Áron Keve

táborvezető